《为丰参议题柳岸春风》
明代·张宁

林塘三月柳依依，摇飏东风近竹扉。旋逐歌声飘舞席，淡随春气入罗衣。

落花满路啼莺歇，芳草凝寒燕子飞。自是平泉行乐处，风光不与赏心违。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。